Søren Egge Rasmussen (EL), 2024-02-22:
Tak for det, og tak til SF for støtten.
Jeg vil sige, at jeg har fået en meddelelse om, at Radikale og Alternativet også støtter Enhedslistens beslutningsforslag.
Jeg ved ikke, hvad hilsnen fra Dansk Folkeparti gik ud på.
Der har jeg ikke fået noget med her på talerstolen.
Så synes jeg egentlig også godt, at jeg vil sige tak til miljøministeren, for jeg kan høre, at miljøministeren godt kan se, at vi skal frem til have et bedre havmiljø.
Jeg undrer mig indimellem over de der indgange, der er til at arbejde med det, altså hvilke EU-direktiver man tager tilstrækkelig alvorligt, og i forhold til hvilke man ligesom kører en for sen implementering, der også ligger lidt under minimum.
Det kunne egentlig være interessant i sådan en udvalgsbehandling at få klart præciseret, om det ikke er sådan, at vi kunne gøre det lidt bedre.
Jeg er mest betænkelig i forhold til vandrammedirektivet, for der er ikke lang tid til den 31. december 2027, hvor jeg tror, at ministeren har spottet, at der er en skarp deadline for at komme i mål, og at der måske også er en uvished om, hvor hårde sanktioner der bliver over for Danmark.
Hvis man ser på det her med at komme frem til at få et bedre havmiljø, er det tosidet.
Det er jo ikke et spørgsmål om, heller ikke med det her forslag, at foreslå et fiskeforbud.
Det er sådan set et spørgsmål om at lytte til, at EU opfordrer til, at man laver en handlingsplan om beskyttelse og genopretning af marine økosystemer med henblik på et bæredygtigt og modstandsdygtigt fiskeri.
Det er faktisk hensigten, at man kommer frem til at have et bedre fiskeri end det, vi har nu.
Jeg synes, vi har haft en udmærket debat, og jeg ser frem til, at der kommer nogle forhandlinger om Fiskerikommissionens anbefalinger.
Det er jo ikke, fordi jeg synes, at de tager os hele vejen.
Jeg undrer mig f.eks. over, at det trawlforbud i Bælthavet, vi ellers havde fået forhandlet igennem, ikke er et 100-procenttrawlforbud i det, som Fiskerikommissionen kommer med.
Jeg noterer mig, at i forhold til Den Europæiske Hav- og Fiskerifond, som vi skulle have lavet en aftale om, som skulle være gældende fra i år og 3 år frem, har man forlænget den indsats, man lavede i 2023, til også at gælde i 2024.
Men vi skal jo frem til at lave en eller anden aftale.
Der ligger normalt nogle penge deri, som kan bruges til at understøtte en omstilling af fiskerierhvervet.
Det er i hvert fald det, der er blevet prioriteret flere gange.
Der er altid en interessant armlægning om, om man skal støtte noget havbrug på land eller ombygning af fiskefartøjer, eller hvad det kan være.
Der er sådan set normalt lidt for lidt penge, og man ender med at forhandle om 20-30 mio. kr., der sådan kan flyttes rundt med.
Men vi ser meget gerne, at vi med flere ministre kan få en proces, hvor vi snakker om, hvordan de penge bedst kan bruges til at komme frem til at få et bedre havmiljø og en omstilling af vores fiskeri.
Jeg synes, man kan stille spørgsmålet, om man tager det, der kommer fra EU, helt alvorligt.
Altså, vil man virkelig komme frem til at forholde sig aktivt til alle de her Natura 2000-områder?
Det er jo fair nok, at man siger, at der kan være nogle områder, hvor det ikke er forbud mod bundtrawl, som er det allervigtigste, men hvor det kan være andre indsatser.
Men hvor mange områder er det så, at den vigtigste indsats vil være et trawlforbud?
Det kan vi få afdækket via en udvalgsbehandling, så vi måske bliver klædt bedre på til at få forhandlinger om Fiskerikommissionens anbefalinger og forhandlinger om Den Europæiske Hav- og Fiskerifond.
Jeg tror vi, vil stille nogle yderligere spørgsmål.
Det er jo interessant nok, at ministeren kommer og siger, at der er fem områder, hvor man virkelig er i gang med at gøre en indsats nogle steder, hvor der er en havbund, som skal beskyttes mod trawlfiskeri.
Jeg kunne godt tænke mig at vide: Hvad er så etape to?
Altså, hvad er det, man går videre med derefter?
Hvad er etape tre?
Har man til hensigt at leve op til alle EU's krav og diverse direktiver, som vedrører livet i havet?
For jeg har tit på fornemmelsen, at man ikke implementerer det fuldt ud.
Vi står i et valgår, hvor der helt sikkert vil være en masse, der kommer med forslag til, hvor godt man vil gøre det, og vi har også allerede kunnet se i læserbreve, at der er nogle, der begynder at tale for et trawlforbud i beskyttede områder.
Det synes vi da er en god debat at tage, og jeg ser frem til, at vi i udvalgsbehandlingen får kvalificeret nogle ting, og at vi kommer frem til at indgå bedre aftaler for at genoprette livet i havet.